L 258/10
LT
Europos Sąjungos oficialusis leidinys
2022 10 5
42.
pažymi, kad šiuo metu nė ant vieno Parlamento pastato Strasbūre nėra fotovoltinių plokščių, nes daugiausia dėmesio skiriama efektyvesniems energijos taupymo būdams, pvz., įrengiami nauji itin efektyvūs šilumos siurbliai; pažymi, kad galimybių studijos, kuriomis remiantis nuspręsta nemontuoti saulės baterijų plokščių ant stogų Strasbūre, buvo atliktos 2011 m., ir pakartoja, kad saulės baterijų plokščių kainos nuo 2010 m. sumažėjo daugiau kaip 80 proc.; ragina Biurą iki 2023 m. įvertinti fotovoltinių plokščių įrengimą, atsižvelgiant į technines galimybes ir išlaidų efektyvumą;
43.
palankiai vertina šilumos siurblių ir bendrų energijos gamybos įrenginių instaliavimą pastatuose Strasbūre ir Briuselyje, siekiant gaminti elektros energiją ir šilumą iš atsinaujinančiųjų išteklių; taip pat palankiai vertina tai, kad naujasis pastatas ADENAUER Liuksemburge buvo pastatytas naudojant moderniausius turimus aplinkos apsaugos metodus, įskaitant geoterminę ir saulės energiją, taip pat užtikrinant visapusišką dienos šviesos naudojimą; ragina Parlamentą toliau didinti atsinaujinančiosios energijos dalį savo energijos rūšių derinyje, visų pirma energijos gamyboje, ir kuo greičiau laipsniškai atsisakyti iškastinio kuro; ragina Parlamentą paskelbti visų Parlamento pastatų energinio naudingumo sertifikatus;
44.
primena, kad veiksmingi apšvietimo sprendimai yra esminis pastatų tvarumo veiksnys; džiaugiasi, kad vertinama galimybė Parlamento pastatuose esamą apšvietimą pakeisti mažai energijos sunaudojančiu LED apšvietimu, kai tai įmanoma ir įgyvendinama; apgailestauja dėl to, kad ne visuose trijose Parlamento darbo vietose esančiuose biuruose įrengti judesio detektoriai ir kad, atrodo, jog keliuose pastato SPINELLI biuruose esantys judesio detektoriai neveikia; ragina Parlamentą užtikrinti, kad, siekiant sumažinti energijos suvartojimą, kai įmanoma, būtų įrengti visapusiškai veikiantys judesio detektoriai;
45.
palankiai vertina tai, kad 2020 m. rugsėjo mėn. baigti vaikų lopšelio „Wayenberg“ plėtros darbai, ir tai yra pirmasis pasyvus Parlamento pastatas; ragina Biurą 2022 m. pradėti technines studijas, siekiant nustatyti papildomas galimybes toliau mažinti energijos suvartojimą ir didinti atsinaujinančiųjų išteklių energijos gamybą, ir kuo greičiau jas įgyvendinti;
46.
primena, kad beveik du trečdalius Parlamento anglies dioksido išmetimo rodiklio lemia žmonių transportavimas; ragina apsvarstyti galimybę išplėsti savanorišką nuotolinį darbą, kad jis apimtų daugiau dienų ir funkcijų atitinkamais atvejais, su sąlyga, kad tai netrikdys parlamentinio darbo; atsižvelgdamas į fizinio dalyvavimo svarbą, primena, kad Parlamentas įsteigė darbo grupes Parlamento darbo ateityje klausimais; ragina Parlamentą atsižvelgti į tikslinių grupių išvadas; ragina, kai įmanoma, vykstant į komandiruotę, pirmenybę teikti mažą anglies dioksido kiekį išskiriančio transporto rūšims;
47.
palankiai vertina laipsnišką perėjimą prie netaršių transporto priemonių Parlamento tarnybinių automobilių parke; ragina užtikrinti, kad ne vėliau kaip 2024 m. automobilių parkas būtų visiškai elektrinis;
48.
ragina atitinkamai padidinti elektra varomų transporto priemonių įkrovimo įrenginių skaičių, atsižvelgiant į dabartinę ir artimiausioje ateityje būsiančią paklausą; ragina įrengti papildomas dviračių stovėjimo aikšteles; ragina sukurti tinkamas stovėjimo vietas krovininiams dviračiams, siekiant užtikrinti, kad įprastinių dviračių stovėjimo vietos būtų prieinamos įprastais dviračiais važiuojantiems asmenims;
49.
pažymi, kad Parlamento maisto atliekos 2018–2020 m. sudarė 0,055–0,068 kg pateiktai maisto porcijai; palankiai vertina Parlamento pastangas mažinti maisto švaistymą surenkant ir tiekiant liekantį maistą labdaros organizacijoms, kurios jį pristato žmonėms, kuriems reikalinga pagalba; ragina Parlamentą toliau ieškoti būdų, kaip dar labiau sumažinti maisto švaistymą;
50.
palankiai vertina tai, kad Parlamento valgyklose padidėjo maisto įvairovė ir sudaryta galimybė rinktis tvaresnį maistą, taigi, be kita ko, siūloma daugiau įvairesnių vegetariškų ir veganiškų produktų; siūlo padidinti Parlamento valgyklose tiekiamų vegetariškų ir veganiškų patiekalų įvairovę; be to, prašo, kad kiekvieną dieną būtų galima įsigyti bent vieną šviežio maisto be glitimo variantą ir kad informacija apie alergenus ir maistines dalis būtų matoma maisto kortelėse šalia prekystalių;